Ir-Regolament tal-Kummissjoni (KE) Nru 734/2004
ta’ l-20 ta’ April 2004
li jistabbilixxi miżuri transitorji għall-applikazzjoni tar-Regolament (KE) Nru 2316/1999 f’dak li jirrigwardja iż-żona minima għall-applikazzjonijiet għall-għajnuna għas-sena tas-suq 2004/2005 minħabba l-adeżjoni ta’ Malta ma’ l-Unjoni Ewropea
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat of Adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Poland, l-Islovenja u l-Islovakkja, u partikolarment l-Artikolu 2(3) tiegħu,
Wara li kkunsidrat l-Att ta’ l-Adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Poland, l-Islovenja u l-Islovakkja, u partikolarment l-ewwel paragrafu ta’ l-Artikolu 41 tiegħu,
Billi:
(1) Ir-Regolament tal-Kummissjoni (KE) Nru 2316/1999 tat-22 ta’ Ottubru 1999 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1251/1999 li jistabbilixxi sistema ta’ appoġġ għall-produtturi ta’ ċerti wċuh tar-raba maħrut [1], jistabbilixxi il-kondizjonijiet għall-għoti tal-pagamenti taż-żona. Partikolarment dan jeħtieġ daqs minimu ta’ 0,3 ettari għal kull applikazzjoni għall-għajnuna.
(2) Malta għandha numru kbir ta’ rziezet żgħar, ta’ anqas minn 0,3 ettari fid-daqs. Sabiex ikun evitat li ħafna mill-bdiewa milli jkunu skwalifikati mill-iskema ta’ l-għajnuna, l-awtoritajiet Maltin għandhom ikollhom il-permess li jistabbilixxu għatba aktar baxxa għad-daqs minimu għas-sena tas-suq 2004/2005.
(3) Il-miżuri li hemm provvediment dwarhom f’dan ir-Regolament huma konformi ma’ l-opinjoni tal-Kumitat ta’ Ġestjoni għaċ-ċereali,
ADOTTAT DAN IR-REGOLAMENT:
Artikolu 1
Bħala eċċezzjoni għall-Artikolu 3(1)(d) tar-Regolament (KE) Nru 2316/1999, Malta tista tistabbilixxi daqs minimu għall-applikazzjonijiet tal-pagamenti taż-żona, f’anqas minn 0,3 ettaru għas-sena tas-suq 2004/2005
Artikolu 2
Dan ir-Regolament għandu jidħol fis-seħħ suġġett għal, u fid-data tad-dħul fis-seħħ tat-Trattat ta’ l-Adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, tal-Polonja, l-Islovenja u l-Islovakkja.
Dan ir-Regolament għandu jorbot fl-intier tiegħu u direttament applikabbli fl-Istati Membri kollha.
Magħmul fi Brussel, fl-20 ta’ April 2004.